
1.0 Indledning

Af livets mange mysterier og fascinerende historier er fortællingen om livets oprindelse en af de mest fængslende. Her tænkes ikke kun på hvordan livet i sin tid er opstået på jorden men også det lille mirakel, som sker hver gang noget nyt levende tager form og udvikler sig. Dette nye liv starter med, at være kun en lille skrøbelig celle som igennem millioner af delinger danner kæmpe organismer som f.eks. tonstunge blåhvaler eller et lille menneskebarn med så forskellige organer som hud, hjerne og hjerte. Hvordan kan det overhovedet lade sig gøre og hvad er det for nogle mekanismer der gør at der alligevel kommer en fuldt levedygtig organisme ud af det? Denne artikel vil forsøge at beskrive hvordan man kan se en sammenhæng imellem bakteriers formering og menneskets, og hvordan evolutionen igennem millioner af år har ændret og perfektioneret den formering som vi mennesker har i dag. Kun gennem en sådan rejse i formeringens evolution kan man forstå, hvorfor menneskets graviditet er som den er. Artiklen falder derfor i to dele, første del som gennemgår den evolution formering har gennemgået indtil mennesket og anden del som beskriver menneskets graviditet.
2.0 Formering set i et evolutionært perspektiv

2.1 Den første form for formering
2.1.1 Hvad er formering

En formering eller reproduktion siges, at være fundet sted, når en population af levende organismer øger deres antal.

2.1.2 Prokaryoter - de første organismer

I princippet er det svært at sige noget sikkert om hvordan de første levende organismer for 3,8 milliarder år siden formerede sig. Vores viden om dette går primært igennem hvordan primitive organismer formerer sig i dag, hvilket jo ikke dermed også betyder, at de første organismer gjorde det på nøjagtig samme måde! De første organismer på jorden mener man var bakterier og arkæer, som er encellede organismer der har det tilfældes, at deres arvemateriale ofte består af en stor cirkelformet DNA strenge som frit flyder rundt inde i cellen. Disse celler kaldes også for prokaryoter fordi arvematerialet ikke ligger beskyttet inde i en kerne i selve organismen – pro betyder før og karyot betyder kerne. Prokaryoterne formerer sig ved den proces som kaldes for binær fission.
2.1.3 Formering via binær fission
Binær fission er den simpleste form for formering vi kender, og foregår på den måde at cellens DNA kopieres til en identisk kopi. Herefter går den oprindelige og kopierede DNA til hver sin side i cellen og cellen deler sig. På denne måde er der opstået en ny celle, som er nøjagtig identisk med den oprindelige. Dvs. at den er en klon! 
2.1.4 Mutationer og evolution

I den binære fission kan der ske det, at en del af DNA’et kopieres forkert. Denne kopieringsfejl betyder at dattercellen og modercellen ikke er helt identisk. I visse tilfælde kan dette betyde, at dattercellen får ændret aminosyrer sekvensen af et protein i selve proteinsyntesen, og dette kan betyde at proteinet får en helt ny funktion og struktur. En sådan ændring af det genetiskemateriale kaldes for en mutation og opstår ikke blot ved kopieringsfejl men kan også opstå i de tilfælde hvor DNA’et beskadies af f.eks. frie radikaler der ødelægger de kemiske bindinger i DNA’et. 

Som før omtalt kan en mutation medføre en så markant ændring af et protein, at dette helt ændre karakter og får den konsekvens at organismen ikke kan leve og dør. Ændringen kan imidlertid også betyde en forbedring af organismens funktion og dermed kan mutationerne ses, som drivkraften i prokaryoternes udvikling, hvilket indenfor biologien betegnes for evolution. Forudsætningen for at en evolution kan finde sted er, at der indenfor populationen er en vis genetisk variation/mutationer som er arvelige. En evolution siges da at være foregået hvis frekvensen af generne indenfor populationen har ændret sig markant.
For prokaryoter er der en fejlrate på 1 ud af 1000 delinger. Dette er meget i forhold til andre former for organismer som f.eks. mennesket, som ville gå til i dødelige mutationer ved en sådan rate. Set i et evolutionært perspektiv giver denne høje fejlrate imidlertid mening fordi målet for bakterier er at formere sig så hurtig som muligt for at kunne udkonkurrere andre bakterier. En mere nøjagtig deling ville imidlertid kræve mere tid, som i sidste ende betyder, at bakterien kan blive udkonkurreret af andre. Derfor er fejlraten for bakterier lagt på et niveau så det kan sikre sig en nogenlunde god kopiering i et hurtigt tempo. Man kan her sige, at der igennem 3,8 milliarder år har ligget et konkurrence pres på prokaryoterne for at overleve og blive den dominerende organisme i miljøet. De prokaryoter der har en mindre kopierings fejlrate er blevet udkonkurreret fordi de ikke kunne gøre det hurtigt nok, og dem som kunne lave en hurtig men dårlig kopi er ligeledes udkonkurreret fordi de gik til i mutationer. Man taler her om, at der har været et selektionspres, hvor visse genkombination har haft et fortrin frem for andre og at dette har betydet at det er disse som har udkonkurreret de andre.
2.1.5 Binær fission som ukønnet formering

Binær fission er i princippet en såkaldt ukønnet formering. Ved ukønnet formering eller aseksuel reproduktion forstås en reproduktion/formering, hvor nye organismer dannes udfra en enkelt forældre uden dannelsen af kønsceller altså sæd- og ægceller. Dvs. at arvematerialet imellem den oprindelige og de nye organismer er nøjagtig ens, hvilket betegnes som at den nye organisme er en klon af den første! 

2.2 Bakterie sex

2.2.1 Prokaryotisk sex - konjugation
Til en hver fremstilling hører undtagelser og det er der ligeledes her. Binær fission sker når forholdende for prokaryoterne er gode. Imidlertid kan der forekomme noget der minder om sex altså, at to organismers arvemateriale blandes, imellem dem når forholdende bliver hårdere.

Det lyder underligt men bakterier er i stand til, at overføre arvemateriale ofte i form af små cirkulære DNA stykker kaldt plasmider til andre arter af bakterier, og endda også til svampe og planter. Disse plasmider er små ringe af DNA som bakterierne har udover deres store ring og indeholder gener, som ikke er livsnødvendige for organismen for at kunne fungerer. Overførelsen sker under anvendelsen af en såkaldt sex-pilus, som bakterien benytter til at indfange den anden med og overføre DNA’et. Forskningen tyder endvidere på, at bakterier kan være af enten han eller hun køn hvor hannerne er i stand til at overføre DNA og hunnerne ikke kan. Dette gælder f.eks. for den meget anvendte bakterie E. coli som er kendes mest for dens aktivitet i menneskets tarmsystem. Det er pga. denne lidt specielle form for sex, at resistensen for antibiotika hurtigt har kunnet sprede sig imellem forskellige arter af bakterier. Konjugation er ligeledes et vigtigt led i at skabe variation i arvematerialet, som igen er et grundlæggende element i evolutionen.
2.2.2 Sex med de døde - transformation
Konjugation er ikke den eneste måde hvorpå bakterier kan bytte gener. Når en celle dør frigives dens arvemateriale til det omkringliggende miljø. Her kan det ske, at en bakterie finder på at optage det og bruge det som sit eget arvemateriale. Denne proces kaldes for transformation og kan foregå imellem vidt forskellige arter.
2.2.3 Sex via virus – Transduktion

Arvemateriale kan også overføres imellem bakterier vha. virus. I visse tilfælde sker der nemlig det at en stump af bakteriets DNA bliver kopieret med ud i de reproduktioner af virusset som bakterien ufrivilligt kommer til at producere. Når viruset sætter sig på en anden bakterie kan denne stump bakterie DNA blive kopieret ind i den fremmede bakteries DNA. Dvs. at viruset ufrivilligt kommer til at overføre DNA fra den ene bakterie til den anden. Denne form for overførsel sker ikke kun imellem bakterier men kan ske imellem mange forskellige organismer såvel som mennesket selv. F.eks. er der meget der tyder på, at evnen til at danne hæmoglobin er blevet spredt på denne måde imellem planter og dyr. Virus kan ligeledes også have sex med hinanden hvilket er f.eks. det som man er bange for i forbindelse med fugleinfluenzaen, at et menneske- og fugle influenza smelter sammen og skaber en hybrid.
2.3 Eukaryoter - det næste trin
Det næste trin i livets udvikling var fremkomsten af den eukaryote celle som fik så stor succes at den i dag danner grundlaget i det meste af det liv vi kender til. 
2.3.1 Den eukaryote celle

Eukaryote celler har, i modsætning til prokaryoteceller, samlet deres arvemateriale i en beskyttende kerne inde i cellen (se Figur 3: Eukaryot cellestruktur). Heraf navnet da eu betyder god eller rigtig og karyot betyder kerne. Dette sikre arvematerialet imod, at blive ødelagt af frie radikaler som f.eks. brintoverilte der findes frit i cellens cytoplasma. Inde i denne kerne er arvematerialet organiseret anderledes i forhold til en prokaryot celle. DNA strengen er ikke cirkulær men forekommer som en lang tråd der kaldes for et kromosom, og som noget nyt kan der være mere end et af disse kromosomer (se Figur 4: DNA, Kromosom og cellekerne). 

Figur 4: DNA, Kromosom og cellekerne
En anden vigtig forskel er, at eukaryote celler er meget mere komplekse og tilsvarende meget større end prokaryoter. De fleste eukaryoter indeholder en anden celle kaldet en mitokondrie, som man mener, er en prokaryotcelle som i sin tid er blevet optaget af de eukaryote. Grunden til dette lidt sære forhold er, at mitokondriet lever i symbiose med den eukaryote celle, hvor mitokondriet fungerer som en forbrændingsanstalt for den eukaryote celle. Grønkorn i planteceller menes ligeledes også, at være indvandrede cyanobakterier som er i stand til at lave fotosyntese. 
2.3.2 Eukaryoternes oprindelse

Hvordan og hvornår de eukaryote celler er blevet udviklet vides ikke med sikkerhed! De første fossiler ses for 800 millioner år siden, men man mener at eukaryoterne er blevet udviklet for omkring 1,6 til 2,1 milliarder år siden. Eukaryoternes DNA strukturering minder meget om den måde arkæerne strukturerer deres på. Derfor er der noget som kunne tyde på at de måske er udviklet fra dem. Imidlertid minder deres membran og cytoplasma meget om bakteriernes, så derfor er der også belæg for at de eukaryote celler er opstået som en fusion imellem arkæer og bakterier! Dette vides dog ikke med sikkerhed.
2.3.3 Formering via mitose

De første eukaryote organismer formerede sig på en måde som minder om binær fission men som er mere kompleks og kaldes for mitose. Ligesom binær fission er mitose derfor også ukønnet formering og benævnes også for vækstdeling fordi denne formeringsform danner grundlaget for de fleste organismers vækst inklusiv menneskets. 
Egentlig er det forkert, at sætte lighedstegn imellem mitosen og binær fission fordi mitosen kun repræsenterer selve delingen af cellen og dermed mangler den del som går forud, hvor kromosomerne duplikeres og bliver til det som man kalder for kromatider. Denne duplikationsfase er ikke en del af mitosen men indbefattes oftest alligevel. Hvorfor duplikationen ikke indgår, vil blive klart i afsnit 2.6.3 Meiose. 
Mitosen er i sagens natur mere kompleks end den binære fission fordi der oftest ikke kun er en DNA streng men flere. Derfor er der udviklet et sindrigt system som gør, at de duplikerede kromosomer trækkes til hver sin side i cellen af små tentråde. Dette sikre, at der ikke byttes om på nogen af kromosomerne og at der ikke bliver for mange kromosomer i den nye celle og for få i den gamle, selvom det fra tid til anden sker. Når dette sker kaldes dette for trisonomi.
2.3.4 Tøffeldyret - en encellet eukaryot

Et godt eksempel på en eukaryot organisme som formentlig har eksisteret på dette tidspunkt er det encellede tøffeldyr (Paramaecium). Tøffeldyret tilhører sjovt nok ikke dyreriget men derimod protozoerne, som er en underafdeling af protisterne (se afsnit 2.4.3 De 4 riger). Grunden til dette misvisende navn er, at tøffeldyret tidligere har været kategoriseret som et dyr, men er senere via forskning blevet placeret i en anden kategori. 

Figur 6: Tøffeldyr (paramaecium)
Tøffeldyret er en relativ stor og kompleks celle der er beklædt med små fimrehår (cilier) på overfalden (se Figur 6: Tøffeldyr (paramaecium)). Disse fimrehår bruger den til at transporterer sig rundt i vandet på jagt efter bakterier og andre eukaryoter. Man kan derfor sige at tøffeldyret er et rovdyr. Når byttet når hen til munden, lukker tøffeldyrets cellevæg sig omkring byttet. Denne proces kaldes for endocytose som skaber en lille bobbel kaldt vakuole inden i selve tøffeldyret hvori byttet ligger. Grunden til, at f.eks. prokaryoter ikke er i stand til dette er, at den eukaryote celle benytter sig af kolesterol i sin cellemembran hvilket gør den mere fleksibel! Inde i vakuolen strømmer der herefter enzymer som nedbryder byttet til dele som mitokondriet kan forbrænde. 
Tøffeldyret formerer sig ukønnet vha. mitose, hvor cellen deles på midten og et nyt tøffeldyr bliver frigjort. 
2.4 Den flercellede organisme

2.4.1 Differentierede celler
De flercellede eukaryoter er organismer som består af en gruppe af celler der har indgået en arbejdsdeling, hvor hver celle kommunikere med de andre og udfører sin specielle arbejdsopgave! Man kan her tale om, at der er sket en differentiering af cellerne, som i sidste ende danner forskellige organer i organismen. Hvordan de enkelte celler bliver differentierede er stadig et område som der forskes meget. 

I sin tid troede man, at differentieringen skete ved, at de forskellige celler indeholdt forskellige genkombinationer af den oprindelige modercelle. Det gav mening – for hvad skulle alle celler i organismen bruge alle gener til hvis der kun var brug for en lille portion af dem? Siden har man imidlertid fundet ud af, at alle celler i en flercellet organisme indeholder den samme arvemasse som den oprindelige. Dvs. at denne forklaringsmodel ikke holder. Siden har man fundet ud af at proteinet histon
(se Figur 4: DNA, Kromosom og cellekerne), som DNA strengen er viklet op omkring, kan have en aktiverende og deaktiverende funktion på de enkelte gener. Dette kan forklare, hvorfor nogle gener er aktive i nogle celler og inaktive i nogle andre. Imidlertid er dette ikke hele forklaringen fordi der også foregår en avanceret kommunikation imellem celler der ligger i samme område og denne kommunikation kan også have indflydelse på aktiviteten af de forskellige gener i cellen. Man kan derfor sige at genreguleringen i en enkelcelle er styret af både cellen og af det miljø cellen er i. Under alle omstændigheder er området stadig til debat og ikke endnu fuldt forstået

2.4.2 Flercellede organismers oprindelse

Egentlig er det forkert, at sige at eukaryoter var de første flercellede organismer på jorden, fordi prokaryoter også kan danne flercellede organismer. Imidlertid er dette ikke noget som kendetegner prokaryoterne men derimod eukaryoterne. Hvornår den første flercellede eukaryot opstod, er man ikke helt sikker på. Imidlertid ved man med sikkerhed, at flercellede organismer begynder at vise sig som forsteninger for 580 millioner år siden i det som kaldes for den kambriske eksplosion. Imidlertid er der her tale om organismer med hårde skaller så derfor er der god grund til at tro, at bløde flercellede organismer har eksisteret længe før. Derfor mener nogen at flercellede eukaryoter har eksisteret for 1 milliard år siden! 
2.4.3 De 4 riger

Flercellede organismer har uafhængigt af hinanden skabt 4 riger, dyr, svampe, planter og den blandede landhandel protister, hvor grundstenen er den eukaryote celle. Man kan derfor sige, at den eukaryote celle danner grundlaget i det meste af det liv vi kender i dag og kan se med det blotte øje. Dvs. at mennesket også er struktureret af eukaryote celler! 

2.4.4 Volvocaceans – en flercellet organisme
Volvocaceans
 er en familie af forskellige arter af flercellede grønalger. Nogle af disse arter er egentlig blot kolonier af enkelte celler af typen Chlamydomonas (mere om Chlamydomonas i afsnit 2.6.2 Formering hos grønalgen Chlamydomonas). I kolonien er de enkelte celler ens og har ikke nogen arbejdsdeling eller funktion. De enkelte celler kan ligeledes også danner selvstændige organismer. Forskerne mener at disse typer af kolonier formentlig er den måde hvorpå de første flercellede organismer er opstået. Et godt eksempel på en sådan art er f.eks. Gonium pectorale (se Figur 7: A) Chlamydomonas reinhardtii. B) Gonium pectorale, C) Volvox carteri). Det spændende ved Volvocacean familien er imidlertid at nogen af arterne har udviklet sig videre og har en vis form for differentiering. Dette gælder f.eks. Volvox carteri som f.eks. differentierer imellem kønsceller og somatiske (krops) celler. 

Figur 7: A) Chlamydomonas reinhardtii. B) Gonium pectorale, C) Volvox carteri

2.5 Ukønnet formering og flercellede organismer

2.5.1 Ukønnet formering hos flercellede eukaryoter
Ukønnet formering er ikke ubredt lige så meget hos de flercellede organismer som vi så det hos de encellede (hvis man altså ser bort fra den ukønnede formering der sker inde i selve organismen). Dette betyder ikke at ukønnet formering ikke forekommer men generelt kan man sige, at højerestående flercellede organismer ikke benytter denne formeringsform. F.eks. er det meget få hvirveldyr der kan formerer sig ukønnet, hvorimod f.eks. mange planter og svampe er storforbruger af ukønnet formering. Mange organismer har endvidere to måder at formere sig på, hvor de foruden den ukønnede formering også kan foretage det som kaldes for en kønnet formering. Dette skal vi se på lidt senere i afsnit 2.6.4 Grønalger og kønnet formering.
2.5.2 Vegetativ formering af planter
Som før omtalt er planteriget et af de steder, hvor ukønnet formering forekommer i udbredt grad. I praksis kaldes denne form for formering ikke for ukønnet men for vegetativ formering som kan inddeles i flere forskellige kategorier: 
· Udløber: Mange planter som f.eks. jordbærplanten er i stand til at frembringe en tynd stilk kaldt en udløber, som vokser hurtigt hen over jordoverfalden væk planten. Forskellige steder slår stilken rødder og danner herved en ny jordbærplante, som er identisk med den som stilken kom fra. Med tiden rådner stilken væk og der er skabt en selvstændig jordbærplante.
· Rhizom: er en fortykkelse på roden som vokser vandret under jordoverfladen og med mellemrum udvikler bladskud. Disse bladskud vokser op over overfladen og danner en ny plante identisk med den som den kom fra. I princippet kan man sige at et rhizom minder meget om en udløber blot under jorden. Mange blomsterplanter formerer sig bl.a. på denne måde, hvilket f.eks. gælder for iris, liljekonvaller og mange græsser. 
· Knolde: er underjordiske dele af en stængel eller rod, som svulmer af oplagsnæring og bliver liggende i jorden, efter at planten er død. Det bedste eksempel på denne ukønnede formeringsform findes i kartoffelplanten som danner et antal stængelknolde, som det efterfølgende år danner nye kartoffelplanter som er identiske med planten året før. Kartofler er i virkeligheden opsvulmede udløbere hvilket er derfor, at de kan blive grønne hvis de udsættes for sol.
· Rodskud: er et skud som gror op af jorden et stykke fra stammen og bliver til en ny plante. Dette gælder f.eks. for æbletræer og popler. 
· Løg: er korte skud der indeholder oplagsnæring og er kødfyldt. Bladene omgiver en eller flere knopper, som året efter udvikles til nye planter. Tulipaner, påskeliljer og mange andre formerer sig ved løg.
2.5.3 Dyr og ukønnet formering

Som før omtalt benytter de fleste højerestående dyr ikke ukønnet formering men derimod kønnet formering. Imidlertid er dette ikke hele sandheden! I virkeligheden kan der hos mennesker også forekomme ukønnet formering – det er bare ikke tiltænkt. Det som naturligvis henvises til her er enæggede tvillinger. Disse opstår ved, at fosteret splittes i to selvstændige individer indenfor de første 2 uger. Ingen ved hvorfor men faktum er, at de to børn som fødes er identiske og en formering har fundet sted som er ukønnet. Tvillinger fødes med en hyppighed på 1 ud af 85 fødsler hvoraf ¾ af disse er tveæggede tvillinger. Det betyder at der fødes et enægget tvillingepar for hver 340 fødsel hvilket må siges at være en del.
2.5.4 Jomfrufødsler

Mange vil måske hævde at enæggede tvillinger ikke er tiltænkt fra naturen men kan ses som et uheld i den kønnede formering. Men mennesket er ikke det eneste dyr hvis formering ligger i et gråzone område imellem ukønnet og kønnet formering. Disse kan formere sig ved det, som kaldes for partenogenese der også går under betegnelsen jomfrufødsel. Egentlig høre denne lidt specielle formeringsform under ukønnet formering men det er der delte meninger om, så derfor behandles denne form separat fra de andre (se afsnit 2.11 Partenogenese). 
2.6 Kønnet formering hos encellede eukaryote organismer
2.6.1 Problemet i den ukønnede formering

Ukønnet formering skaber kloner af moderorganismen, hvilket er en fordel når moderorganismen har den bedste genkombination som giver den bedst mulige overlevelse i miljøet. Imidlertid er miljøet ofte en faktor som ændrer sig. F.eks. kan temperaturen kan variere og udbudet af mineraler og næring pludselig ændre sig. Derfor er det en fordel, at der er indenfor en population er en vis variation i arvematerialet hvis en ændring skulle indtræde i miljøet. Prokaryoterne opnåede denne variation ved, at indgå i noget der kan minde om sex hvor de udveksler arvemateriale på forskellig vis (se afsnit 2.2 Bakterie sex). Denne mulighed har eukaryote celler ikke pga. det indkapslede arvemateriale. Til gengæld har de udviklet et andet system, som er endnu mere effektivt. I det følgende ses nærmere på hvordan denne form for formering foregår hvilket gøres udfra grønalgen Chlamydomonas.
2.6.2 Formering hos grønalgen Chlamydomonas 

Grønalgen Chlamydomonas
 er et godt eksempel på, hvordan eukaryoter har fået et alternativ til den ukønnede formering der kun danner kloner og ikke variation. Chlamydomonas er egentlig en gruppe af alger som tæller mere end 500 arter. Algen er en encellet organisme der er i stand til at lave fotosyntese og er meget udbredt i havet og går under den brede betegnelse planteplankton. Foruden evnen til fotosyntese har organismen også to flageller, en slags tråde, som den kan benytte til at bevæge sig rundt med.  
Ligesom de fleste prokaryoter formerer grønalger sig ved ukønnet formering når forholdende er gunstige. Når forholdende bliver hårde og næring sparsomt sker der det, ligesom hos prokaryoterne, at de kan finde på at blande arvemateriale. Hos prokaryoterne kan dette ske ved, at der dannes en såkaldt sex-pilus imellem cellerne, hvori noget arvemateriale i form af et plasmid overføres (se afsnit 2.2.1 Prokaryotisk sex - konjugation). 
Denne mulighed har grønalgerne ikke! I stedet ligger de to grønalger sig op ad hinanden og smelter sammen til en stor celle. Denne celle, som kaldes for en zygote, indeholder arvemateriale fra den ene og den anden, hvorved den har dobbelt af hvert af kromosomerne i arvematerialet. De ens kromosomer benævnes i zygoten for at være homologe. Denne ”double up” tilstand betegnes ofte for 2n eller at cellen er diploid
. De to celler som smelter sammen har derfor hvert et n, hvilket benævnes, at disse celler er haploide. Det næste trin i udvekslingen af arvemateriale er, at der ud af denne ene zygote dannes 4 helt nye grønalger der er haploide og som hverken ligner hinanden eller de to moderceller. Denne proces kaldes for meiose, som vi skal se nærmere på i næste kapitel!
2.6.3 Meiose

Meiose, som også kaldes for reduktionsdeling, starter ved at alle kromosomerne i den diploide celle kopieres så der i stedet er tale om kromatider (se afsnit 2.3.3 Formering via mitose). Herefter placerer de homologe kromosomer sig ved siden af hinanden og der sker en overkrydsning imellem dem. Overkrydsningen sker ved, at der opstår et brud på mindre dele af de homologe kromosomer som herefter bytter plads (se Figur 9: Overkrydsning hos homologe kromosomer). De homologe kromosomer er ens i den forstand, at der ligger de samme gener på dem men, at disse gener ikke behøver at indeholde de samme præferencer. Her i giver denne overkrydsning mening således, at arvematerialet blandes yderligere. 

Ligesom under mitosen sker der herefter det, at der dannes tentråde som fæstnes på de enkelte kromatider, og herefter trækker dem til hver sin side i cellen. På denne måde splittes de homologe kromosomer tilfældigt op så de går til hver sin del i cellen. Herpå sker der en celledeling hvor to nye celler der indeholder n kromatider opstår. Den næstedel af meiosen ligner mitosen fordi der her er tale om to celler der indeholder n kromatider hvilket er udgangspunktet for mitosen. Kromatiderne splittes derfor op og går til hver sin celle, som herved danner en haploid celle med n kromosomer. På denne måde er der dannet 4 celler, som er forskellige fra de oprindelige to, hvorved vi har opnået det som var formålet at blande arvematerialerne godt og grundigt så nye kombinationer kan opstå som muligvis er bedre end de oprindelige. Det er vigtigt at pointere, at hvis der ikke sker en overkrydsning (se Figur 9: Overkrydsning hos homologe kromosomer) i starten af meiosen vil der ikke opstå 4 forskellige celler men to forskellige, hvor der er to kloner af hver type. 

Figur 9: Overkrydsning hos homologe kromosomer

Forskning tyder på at meiosen ikke kun har betydning for variation men også for reparation af kromosomerne. Under meiosen sker der en sammenligning og evt. reparation af beskadiget dele af kromosomerne. Mutationer er uundgåelige og er oftest kun produktive på en bestemt del af et gen, ellers kan det betyde at genet mister sin funktion. 

2.6.4 Grønalger og kønnet formering
Ovenfor beskrivelse af grønalgers formering giver udtryk for at alle grønalger kan gå sammen og danne denne meiose og 4 nye celler. Dette er imidlertid ikke hele sandheden men et godt eksempel på hvordan man mener at meiose er opstået hos encellede organismer og som kan ses i funktion i dag hos en lang række protister. 
Det som udelades fra beretningen er at der findes to former for grønalger plus og minus (se Figur 10: Chlamydomonas kønnede formering). To plusser kan ikke gå sammen, det kan to minusser heller ikke. Det skal være to forskellige typer grønalger ellers er det ikke muligt, altså plus minus. Man kan her tale om, at der her er to typer køn hos grønalgerne. Da der indgår to forskellige køn i formeringen kaldes denne type for kønnet formering. Disse forskellige kønsceller går også under betegnelsen gameter.

Figur 10: Chlamydomonas kønnede formering

2.6.5 Forskellen på kønscellerne

Hos mange arter er det således, at de to typer af køn er meget forskelligt fra hinanden. Ofte er det sådan, at det ene køn danner celler som er store, indeholder meget næring og er ude af stand til at bevæge sig. Disse betegnes ofte for ægcelle og er det kvindelige køns karakteristika hvad angår kønsceller. Omvendt bliver de kønsceller, som er små og kan bevæge sig, betragtet som mandlige og kaldes for sædceller. 

2.6.6 Hvorfor er der to køn?
Man kan undre sig over hvorfor der er to forskellige køn hos grønalgerne. Grunden til denne undren er, at en grønalge ikke kan fusionere med hvilken som helst anden grønalge men, at det skal være en af det modsatte køn. Hvis der ikke er en sådan grønalge tilstede i nærheden kan det betyde, at den eneste mulige form for formering der kan foregå er ukønnet formering, hvilket i længden ikke er praktisk. Derfor har biologer i mange år undret sig over hvorfor naturen har skabt disse to køn da det umiddelbart virker ulogisk. Spørgsmålet står stadig delvist ubesvaret! Dog er det sikkert, at to forskellige køn har været et så stærkt evolutionært udviklingstræk, at det har udviklet sig uafhængigt i forskellige riger f.eks. hos dyrene og planterne. 
Noget af forklaringen til de to køn skal findes i at grønalgen har, måtte sikre sig ikke at smelte sammen med en anden celle som ikke er en grønalge af samme art. Nu vil mange nok sige, at det kunne der jo komme endnu mere variation ud af, at fusionere og blande sig med en helt anden art. Imidlertid er det ikke særlig praktisk fordi en anden art ikke nødvendigvis har det samme antal kromosomer som grønalge arten. Hvis dette ikke er tilfældet har den fusionerede celle et problem i meiosen da der ikke er lige mange kromosomer der kan gå til hver sin celle. Endvidere er kromosomerne formentlig heller ikke lige store og indeholder dermed heller ikke de samme gener. Dette kan give et problem i overkrydsningen i meiosen da to kromosomer af forskellig størrelse ikke nødvendigvis kan krydse over. Dvs. at meiosen ikke vil være en mulighed og dermed er det spild af tid at begynde en fusion imellem to forskellige arter. Dette er nøjagtig derfor at et muldyr er sterilt, fordi det er en blanding af to beslægtede arter æslet og hesten hvorved meiose ikke er en mulighed. Det samme gælder f.eks. også for stenfrie druer, som også er en blanding imellem to arter.
Måden hvorpå grønalgerne undgår at fusionere sammen med en anden grønalge af en anden art er, at undersøge om det er en celle af den samme art. Til dette har grønalgen en såkaldt ”binder” som på den anden celle forsøger at finde en tilsvarende ”receptor”, som passer som en lås til en nøgle altså binderen. Det modsatte gør den anden celle også hvorved begge celler må indeholde en binder og en receptor. Imidlertid er der sket det igennem evolutionen, at evnen til at danne binder og receptor er blevet til en enten eller mulighed. Dvs. at grønalgen enten kan danne en binder altså hanlig eller en receptor altså hunlig. 
Hvorfor denne udvikling har fundet sted ved man ikke med sikkerhed. En mulig forklaring er, at udviklingen af de to køn har modvirket at grønalgerne har fusioneret med de grønalger som lå dem nærmest. Grunden til at der har opstået et behov for dette er, at de grønalger som ligger i området omkring grønalgen oftest er kloner af den selv. Derfor kan man sige, at de to køn modvirker at grønalgerne fusionere med kloner af sig selv og dermed også undgår at variationen i arvematerialet med tiden forsvinder. Kønnet formering er derfor en forhindring imod indavl.
Når alt dette er sagt bør det bemærkes, at det ikke altid er sådan at der kun er to køn. F.eks. har nogle mikroorganismer og svampe mere end to køn.

2.6.7 Vigtigheden af variation – red queen og tangelede bank
Som før omtalt i afsnit 2.6.1 Problemet i den ukønnede formering, er variation ikke uden betydning i evolutionen – det er drivkraften i den evolutionære udvikling. Imidlertid findes der flere forskellige tolkninger af hvorfor variation er vigtig. I det følgende fremhæves to teorier: Red Queen og Tangelede bank.

Red Queen teorien tager udgangspunkt i historien og Alice i eventyrland. Her møder hun den røde dronning, hvor de må løbe hurtigt for blot at blive stående det samme sted fordi omgivelserne bevæger sig hurtigt. Hvis de vil bevæge sig fremad må de løbe hurtigere end omgivelserne. I red queen teorien ses alice’s løben for at holde sig det samme sted, som en analogi til nødvendigheden af variation for blot at kunne overleve de ændringer i miljøet som kommer hurtigt og uforudseeligt. En art skal således altid være et skridt foran udviklingen for at sikre sig at kunne overleve i et til stadighed kaotisk og ustatisk miljø. 
En anden forklaring på variation er, at variation indenfor en art gør, at de enkelte individer i arten kan leve af forskellige nicher i miljøet. Der er her tale om små forskelle som i sidste ende betyder, at individerne indenfor arten ikke behøver at konkurrere med hinanden om ressourcerne men udfylder forskellige områder i miljøet. 
Andre teorier om hvorfor variationen er nødvendig findes også og betyder at dette område stadig i dag er noget som diskuteres i forskningen.
2.7 Kønnet formering hos flercellede organismer
2.7.1 Diploide organismer

De fleste flercellede organismer, specielt de højerestående med lang levetid, er ikke haploide men diploide. Dette betyder, at den kønnede formering står med et omvendt problem i forhold til de haploide. De diploide organismer må danne haploide celler altså kønsceller, hvorimod den haploide skal danne haploide celler udfra en diploid zygote. Løsningen på dette er at ændre placeringen af meiosen i processen. Hos haploide organismer er meiosen placeret efter sammensmeltningen af de to kønsceller hvorimod hos diploide er meiosen placeret før sammensmeltningen. Man kan med andre ord sige, at meiosen hos diploide organismer benyttes til at danne kønsceller. 
At have to kopier af det samme gen betyder ikke, at organismen bliver rådvild og ikke ved hvilken kopi som skal bruges. Oftest vil det være sådan, at det ene af de to gener er mere dominerende end det andet som siges at, være vigende (ressisivt). På den måde er det kun det ene gen som i dette tilfælde benyttes. I andre tilfælde kan de to gener indgå i en codominans hvilket vil sige, at de begge fungerer således at resultatet bliver en blanding af de to. De to ens gener kaldes også for allele gener.

2.7.2 Fordelen ved at være diploid

Det kan lyde underligt, at evolutionen har ført til udviklingen af diploide organismer. Det virker umiddelbart som dobbelt bogføring, at have en ekstra kopi af hvert kromosom, hvilket samtidig også betyder, at en celledeling kommer til at optage flere ressourcer og tid. Fordelene overskygger imidlertid ulemper. Følgende fordele har den diploide organisme frem for den haploide:

· Dødelige mutationer: Mutationer i generne opstår uundgåeligt hvilket kan betyde, at genet helt holder op med at fungerer som kan føre til døden. Ved at have to af det samme gen har man en ekstra kopi i tilfælde af at den første ikke længere kan bruges. 

· Flere mutationer: Ved at have dobbelt så meget arvemateriale er der større sandsynlighed for at der opstår mutationer. Nogle af disse vil være en forbedring andre ikke.
· Codominans: Som føromtalt kan de to gener virke samtidig hvorved resultatet bliver en blanding imellem dem. Den diploide organisme har derfor flere kombinations muligheder. 

2.7.3 Kønsorganer
Den diploide organisme har mange fordele i forhold til den haploide. Dog betyder den diploide tilstand, at det er nødvendigt at danne organer hvis opgave er at lave kønsceller der er haploide. Disse organer kaldes for kønsorganer eller gonader, hvor de kvindelige kønsceller dannes i ovarierne eller æggestokkene og de mandlige dannes i testiklerne. 
Kønsorganerne er udformet forskelligt fra art til art. Dog kan man sige, at der indenfor de forskellige rækker i rigerne er sammenfald i den måde hvorpå organerne ser ud og er placeret i organismen. 
2.7.4 Planters kønsorganer

Den mandlige del af planters kønsorganer er støvbladende (støvdragerne, støvknapper), som producerer pollen. Pollen er ikke identisk med sædceller fordi pollen ikke er en celle men i virkeligheden er tre. Den kvindelige del er frugtbladende eller frugtanlæggene som danner frøanlægget. Pollen spredes fra de mandlige kønsorganer til de kvindelige enten ved f.eks. vinden eller insekter. De overførte pollen spirer herefter ned igennem frugtanlæggene ned til frøanlæggene hvor befrugtningen finder sted.
2.7.5 Enkønnet eller tvekønnet
Mange planter, men også dyr som f.eks. regnorme og snegle, er tvekønnede forstået på den måde, at de indeholder både mandlige og kvindelige kønsorganer. Disse kaldes også for hermafroditter. De har en stor fordel hvis der er langt imellem individer af samme art idet et evt. møde imellem dem altid vil kunne give nyt afkom. Det gælder f.eks. for planter som ofte kan være isolerede. Her kan tvekøn sikre, at planten overlever på trods af at der ikke er nogen artsfæller i nærheden. I planteverden siges en plante at have sambo hvis både hanlige og hunlige blomster findes på planten eller som på figuren ovenfor hvis der både er hanlige og hunlige kønsorganer i samme blomst. I de tilfælde hvor planten kun har hanlige og hunlige blomster siges planten at have særbo. 

Som før omtalt i afsnit 2.6.6 Hvorfor er der to køn?, er der risiko for, at der opstår indavl på denne måde hvilket muligvis er derfor at hermafroditter ikke er så udbredt i højerestående organismer. 
2.7.6 Skift i kønnet

Nogle organismer er i stand til, at skifte køn undervejs i deres liv! Dette gælder bl.a. for en del vanddyr f.eks. jomfrufisken, en koralrevsfisk, hvor en hun kan skifte til hankøn hvis den dominerende han på revet dør. Muslinger og børstorme er ligeledes også eksempler på dyr, som kan skifte køn. Dog ligger kønnet fast hos mange højerestående dyr, hvor det f.eks. ikke er muligt for nogen fugle eller pattedyr at skifte køn på naturligvis. 
2.7.7 Bestemmelse af kønnet
Hos nogle arter er det miljøet som bestemmer kønnet af et individ. Dette er f.eks. tilfældet for de arter som kan skifte køn, hvor manglen på enten hanner eller hunner kan bane vejen for et kønsskifte. Miljøforhold som f.eks. temperatur kan også have indflydelse på kønnet som det f.eks. er tilfældet med krokodiller, hvor temperaturen når krokodille æggene klækkes, bestemmer kønnet for krokodillen. 

Hos mange arter er kønnet ikke styret af miljøet men derimod af generne. De kromosomer, som indeholder gener der bestemmer kønnet, kaldes for kønskromosomer, hvorimod de resterende kromosomer kaldes for autosome kromosomer. Da disse organismer er diploide findes to kønskromosomer, hvor der oftest er forskel imellem dem. Således er der ofte et af dem, som er det mindste, hvilket kaldes for Y kromosomet, imens det store kaldes for X kromosomet. Kønnet bestemmes af kombinationen imellem de to typer af kromosomer. Hos pattedyrene er det således, at et X og Y kromosom giver hankøn hvorimod to X kromosomer giver hunkøn. Hos fuglene forholder det sig omvendt. Grunden til dette er, at det er produktionen af hormonet testosteron under fosterudviklingen der hos pattedyrene afgør kønnet hvorimod det hos fuglene er østrogen. 
Da kønscellerne er haploide betyder det, at det enten er det ene eller det andet kønskromosom som findes i kønscellerne. Hos pattedyrene vil derfor alle æg indeholde et X kromosom, hvorimod sæd vil enten indeholde et X eller Y kromosom. Derfor er det sædcellen, som smelter sammen med ægget som afgør kønnet da det vil blive en dreng hvis sædcellen indeholder et Y kromosom! Da fordelingen af kønskromosomerne i kønscellerne er tilfældige vil der blive dannet lige mange hanner og hunner i populationen.
2.8 Seksuel selektion

2.8.1 Formeringsstrategier - r og K selekteret
Mange arter specielt laverestående med kort levetid formerer sig ved, at danne så meget afkom som overhovedet muligt. Dette kendes f.eks. fra planter, hvor frø spredes i tusindvis eller fra f.eks. mange fiskearter som danner i tusindvis af fiskelarver. Kun meget få af dette afkom vokser op resten går til grunde. Det lyder som spild af ressourcer men den indlysende fordel er, at det ikke kræver nogen form for yngelpleje eller sikring af afkommets overlevelse. Dvs. at den energi, som kræves er langt mindre for disse arter. Omvendt kan man være sikre på, at nogen vil overleve og at disse formentlig vil være de bedst tilpassede til miljøet hvilket er til fordel for arten som helhed. En sådan formerings strategi kaldes for r-selekteret. 
Det modsatte af en sådan kvantitativ strategi er en mere kvalitativ strategi, hvor man får få afkom men, hvor der investeres en masse energi for at de skal overleve. En sådan strategi siges at være K-selekteret. Dette gælder bl.a. for mange højerestående dyr, som f.eks. mange pattedyr inklusiv mennesket. Ulempen ved at anvende en sådan kvalitativ strategi er, at der ikke kommer den samme naturlige selektion af det afkom der overlever som ved den r-selekterede strategi. For at opveje dette har mange af disse arter fået et selektionspres ved valget af mage man får afkom med. Man kan sige at for en r-selekteret art er det ligegyldigt hvem man får afkom med, hvorimod det hos K-selekteret ikke er ligegyldigt. Dette leder os frem til kernen i seksuel selektion, som indenfor mange arter har haft en ligeså stor indflydelse på evolutionen som naturlig selektion.
2.8.2 Hannernes kamp og hunnernes valg
Seksuel selektion kan koges ned til at være kampen om at få lov til at parre sig med det modsatte køn og videreføre sine gener. Denne kamp står oftest imellem det af kønnene som der er flest af, og dette er oftest det mandlige køn. En anden vigtig faktor, som spiller ind i denne forbindelse, er hvilket af kønnene som lægger flest ressourcer i yngelplejen. Indenfor de fleste arter, er dette den kvindelige part som bliver tilbage og opfostre ungerne og hannen som forsvinder igen. Derfor er det også kvinderne, som er de mest kræsne omkring hvem de parrer sig med fordi det er vigtigt for dem, at de vælger den bedste til afkommet. Hvis ikke vil arbejdet måske være spildte ressourcer da afkommet ikke vil overleve. Hos enkelte arter er imidlertid dette forholdt vendt om, hvor det er hannen som tager sig af yngelplejen f.eks. hos søhestene. Her viser det sig, at søheste hannerne tilsvarende er blevet det mere kritiske med hvem de parere sig.
2.8.3 Interseksuel selektion

Når man taler om seksuel selektion er det specielt hunnernes valg af hanner som der refereres til. Dette betegnes oftest interseksuel selektion
 fordi selektionen går imellem de to køn. Hannernes opgave er i denne forbindelser, at charmere hunnerne f.eks. ved at bygge en flot redde, give gaver i form af mad, bevogte et territorium, eller have en eller anden specielt udsmykket kropsdel som er væsentlig forskellig fra hunnens. Denne kropsdel betegnes for den sekundære seksuelle karakteristika, hvor selve kønsorganerne betegnes for de primære seksuelle karakteristika. Det klassiske eksempel, på en sådan sekundær seksuel karakteristika, er påfugle hannens meget store og flotte hale. Egentlig er den upraktisk fordi det gør hannen mere synlig og sårbar overfor rovdyr. Men jo større halen er jo mere imponerer den en evt. hun. 
2.8.4 Intraseksuel selektion

Indenfor nogle arter er det den fysiske kamp imellem hanner, som afgør hvem hunnen skal parre sig med. Derfor foregår selektionen imellem hannerne altså intraseksuelt, og hunnernes valg er ikke en mulighed. Et eksempel på dette kan være arter hvor hannerne holder harem af hunner som f.eks. hos elefant sælerne. Her forsvarer hannen sine hunner imod andre hanner og truer hunner fysisk til at blive i haremmet. Egentlig dækker intraseksuel selektion ikke blot over hannernes kamp imellem hinanden men generelt når individer af samme køn kæmper. En sådan kamp kan også forekomme imellem hunnerne, om hvem der er den dominerende hun i f.eks. et løve harem.
2.8.5 Menneskets seksuelle selektion
Indenfor verdensbefolkningen, findes eksempler på både monogami, polygami, og harem. Man kan derfor ikke sige helt nøjagtig, hvordan den seksuelle selektion i princippet foregår da der ikke lader til at være noget fællesnævner. Ikke desto mindre har en verdensomspændende undersøgelse forsøgt, at undersøge menneskets parringsvalg og de parametre som vi vurdere hinanden på. Først og fremmest viser undersøgelsen, at mænd signifikant vægter udseende højere end kvinder, hvorimod kvinder vægter evnen til at tjene penge højere end mænd (Gould, s.259). I et evolutionært perspektiv giver dette mening, idet kvinden søger en mand der kan sikre hendes afkom de bedste betingelser, hvorimod manden søger en kvinde som er i stand til at føde børn og opfostre dem de næste mange år. Endvidere har det vist sig at et par, hvor den ene er meget høj og den anden lav har en højere risiko for at gå fra hinanden end hvis de har samme højde. Det samme gælder mht. udseende, intelligens, klasse tilhørsforhold, hvilket kun underbygger, at det ikke er modsætninger der tiltrækker men ligheder.
Et muligt eksempel på seksuel selektion som har ændret det fysiske udseende af mennesket er brysterne hos kvinden. Hos vores nærmeste slægtninge er brysterne kun opsvulmede når de ammer, hvorimod de hos mennesket er unaturligt store i forhold til vores slægtninge. En mulig forklaring på dette er, at de konstant opsvulmede bryster gør, at hannerne ikke kan se hvornår hunnerne er frugtbare og har ægløsning. Derfor opnår den enkelte hun at holde mandens interesse for hende over længere perioder og investerer tid og energi i deres afkom. Samtidig betyder de opsvulmede bryster, at der ikke sker en markant ændring af brysternes størrelse når kvinden bliver gravid (sådan da). Dvs. brysterne er opsvulmede for, at holde mandens interesse efter at kvinden er blevet gravid (Gould, s.252). Om alt dette er rigtigt står hen i det uvisse. I hvert fald tyder menneskets lave sæd beholdning på at manden kønsorganer er indrettet til kopulation jævnligt!
2.9 Hvirveldyrenes opståen og formering
2.9.1 De bilaterale dyr
Dyreriget adskiller sig fra de andre riger ved at alle arter er flercellede eukaryoter, hvor cellerne mangler en cellevæg
. Herudover er dyr heterotrofe
 organismer, hvilket vil sige, at de henter deres energi fra organiskstoffer andre organismer har produceret. Modsætningen til dette er autotrofe
 organismer, som selv kan skabe deres energi udfra f.eks. lys. Dette gælder f.eks. for planter via deres fotosyntese. Dyreriget menes, at være opstået udfra flagellater for over 575 millioner år siden og har siden udviklet sig til et antal underriger, hvor et af de mest omfangsrige er de bilaterale dyr. 

Figur 12: Bilateralt krebsdyr med symmetri aksel

De bilaterale dyr
 er kendetegnet ved, at være symmetriske omkring en central akse som deler dyret i en højre og venstre del som er spejlvendte i forhold til hinanden (se Figur 12: Bilateralt krebsdyr med symmetri aksel). Et godt eksempel på dette er mennesket, hvor man ser symmetrien i aktion specielt i ansigtet. Et andet vigtigt kendetegn omkring bilaterale dyr er, at organismen udvikler sig udfra 3 forskellige lag. Der er her tale om det endoderme lag som danner de indreorganer, det mesoderme lag som bl.a. danner skelettet og kredsløbet, og det ektoderme lag som danner huden og det centrale nervesystem (se afsnit 3.3.2 De 3 lag). 
2.9.2 Mund som anus eller omvendt

Bilaterale dyr er ligeledes kendetegnet ved at have et fordøjelses system, hvor maden kommer ind af en mund og ud af en anden åbning kaldt anus. Indenfor de bilaterale dyr, er der imidlertid forskel på hvad som er mund og anus. Hos nogen bliver den første dannede åbning hos organismen til munden og den anden til anus. Den første åbning kaldes for urmunden, fordi denne åbning evolutionært i tidernes morgen er blevet brugt som mund. Disse dyr er placeret i en undergruppe kaldt Protostomes som på græsk betyder først munden. Af dyr der hører til protostomes gruppen kan nævnes insekter, edderkopper, krebsdyr og blæksprutter. Imidlertid er det ikke hos alle bilaterale dyr, at urmunden bliver til mund men derimod anus. Disse dyr tilhører en undergruppe kaldt Deuterostome som på græsk betyder anden mund. Dvs. dyr der tilhører Deuterostome gruppen har gjort anus til mund og omvendt! 
2.9.3 Chordaterne

Den vigtigste undergruppe af Deuterostome er rækken Chordaterne, som bemærker sig ved at have en notochorde, altså en rygstreng, hvori muskler kan fæstes og nerver kan løbe. En notochorde må ikke forveksles med en rygrad men rygraden kan ses som en videreudvikling af denne. Derfor har f.eks. menneskefosteret tidligt efter befrugtningen en notochorde som overtages af en egentlig rygrad. Dette leder frem til en yderligere inddeling af chordaterne i dem med rygrad altså altså hvirvler (vertebrae) og dem uden invertebra. En rygrad er opbygget af hvirvler, hvilket har givet navn til underrækken hvirveldyrene (vertebrate). 
2.9.4 Hvirveldyrenes opståen

Hvirveldyrene opstod for 530 millioner år siden i den kambriske eksplosion og har siden udviklet sig til et væld af forskellige dyrearter hvor mennesket er en af dem. Hvirveldyrene er kendetegnet ved at have et internt skelet. Dette skelet består af et kranie som beskytter hjernen, en rygrad hvori nervesystemet løber fra hjerne og ud i resten af kroppen, og sidst men ikke mindst to par sæt lemmer, dvs. for menneskets vedkommende to arme og ben. 
2.9.5 Kønsorganer hos hvirveldyr

For langt de fleste hvirveldyr er der sammenfald i hvordan kønsorganerne er udformet selvom de kan sidde forskelligt. En hun indenfor hvirveldyrene har to ovarier dvs. æggestokke hvori æg produceres. Når et æg er produceret frigives det til en ovidukt dvs. en æggeleder. Denne æggeleder står ikke i direkte forbindelse med æggestokken men indfanger ægget ved små fimrehår kaldt cilier og føre det ned igennem æggelederen (Jespersen, s.170). Hvad der herefter sker med ægget afhænger af hvilket miljø arten er tilpasset til at leve i. 

En han indenfor hvirveldyrene har to testikler som producerer sæd til befrugtning af ægget. Oftest samles sæden i to sække som kaldes for bitestiklerne hvor de ligger til senere brug. Når tiden er inde tømmes sækkene og sæden føres udenfor organismen i det fleste tilfælde gennem urinvejene. 
2.10 Formering fra fisk til menneske

2.10.1 Formering hos fisk
Evolutionært mener forskerne, at fisk (benfisk og bruskfisk) var den første orden som udviklede sig ud af hvirveldyrene. Dette er naturligt idet det meste liv på jorden i denne periode levede i vand. Mange fisk formerer sig ved, at hunner udgyder æg på havbunden hvorover hannen udgyder sæd som befrugter æggene i vandet. De befrugtede æg udvikler sig herefter i vandet til voksenstadiet, hvilket gør dem utrolig sårbare overfor ændringer i miljøet og rovdyr. Det er klart, at denne strategi kræver at der produceres meget afkom for at sikre sig at nogen overhovedet overlever. Derfor kan man sige, at mange fisk har en r strategi hvad angår afkom. Endvidere er seksuel selektion hos mange fiskearter heller ikke en parameter fordi det ofte er tilfældigt hvilken sæd som befrugter æggene i vandet. 

Til dette skal det imidlertid nævnes, at der findes en masse undtagelser. F.eks. er der nogle fiskearter som føder levende unger hvor æggene befrugtes inde i fisken og udvikler sig der som f.eks. guppyer. Andre ruger på æggene inde i deres mund som f.eks. visse cichlider gør, hvilket kaldes for mundrugere. Dvs. at yngelpleje ikke er et ukendt fænomen hos fisk selvom man godt kan få det modsatte indtryk! 

Figur 14: Benfisk (tv) og Bruskfisks (th) kønsorganer

2.10.2 Formering hos Padder 
For 360 millioner år siden udvikledes fra fiskene en gruppe som kaldes for tetrapod, dvs. dyr med 4 lemmer (tetra = 4). Med andre ord kan man sige, at fiskene kunne gå på land hvilket blev startskuddet til udviklingen af landdyr. Det er imidlertid ikke uproblematisk for et vanddyr, at skulle tilpasse sig livet på jorden som i mange henseender er en hel del hårdere. Først og fremmest virker gæller ikke på land, der er chance for at indtørre og endvidere er der også chance for, at de befrugtede æg også udtørrer. 
Padderne som f.eks. frøer er et godt eksempel på en delvis tilpasning til livet på landjorden. Deres løsning er at lever i tæt kontakt med vand. Så tæt er kontakten at man i kan sige, at det ikke helt har lykkedes for dem at frigøre sig. Deres formering foregår, som hos fiskene, i vandet, hvor hunnen lægger lange guirlander af æg i f.eks. en sø og hannen befrugter dem med sin sæd. De befrugtede æg udvikler sig til haletudser som egentlig er små larver med gæller. Haletudserne gennemgår imidlertid en metamorfose af deres krop og de udvikler ben og lunger, hvorved de til sidst kommer op af vandet. På denne måde har padderne omgået de udfordringer der kan være i et liv på landjorden ved at opretholde kontakten til vandet. Padder betegnes også amfibier, som på græsk betyder ”to liv” fordi de både har et liv i vandet og et på landjorden!

Figur 15: Padders kønsorganer

2.10.3 Formering hos Krybdyr

Paddernes strategi virker så længe der er vand men ikke i tørre miljøer. Fra tetrapoderne udviklede der sig derfor en gruppe kaldt amnioterne
. Amnioterne udvikledes for 340 millioner år siden og er kendetegnet ved, at det befrugtede æg er omgivet af en fosterhinde kaldt amnion. Hinden omslutter fosteret, som væggene i et akvarium, og beskytter det mod at udtørre på landjorden men står samtidig også for transport af ilt til fosteret og CO2 ud fra fosteret. Hinden omgiver fosteret og det vand det ligger i indtil det er færdigudviklet og klækkes. Energien til denne udvikling kommer fra en såkaldt blommesæk der indeholder den fornødne energi, som fosteret skal bruge til at udvikle sig. Dvs. at efter at ægget er lagt kan fosteret klare sig selv resten af vejen. Padderne har ikke denne blommesæk fordi haletudsen selv kan opsøge sin egen føde, og derfor er det mere omkostningsfuldt for krybdyrene at lægge æg. Af denne grund lægger de færre æg end padderne men gør omvendt også mere for at skjule dem end frøer gør. De fleste krybdyr som f.eks. skildpadden forlader æggene efter at det er forsvarligt gemt og har derfor ikke nogen yngelpleje. Dette gælder ikke imidlertid for krokodiller som oftest har en vel udviklet yngelpleje af de klækkede æg og nye små krokodiller.
Hos de første arte var hinden læderagtigt men har siden udviklet sig til at være en hårdskal som vi kender den fra f.eks. krokodille og skildpadde æg. Den hårde hinde på det befrugtede æg gav imidlertid et problem mht. befrugtningen. Hvis ægget har en hårdhinde er det tilsvarende sværere for sædcellerne at befrugte det hvis det ikke er umuligt. Løsningen på dette er, at hinden dannes efter selve befrugtningen, hvilket imidlertid skaber et nyt problem fordi - hvor skal zygoten få energi og de stoffer som skal bruges til sådan en opbygning? Hvis befrugtningen sker i det fri, som f.eks. det er tilfældet hos padder, er der ikke nødvendigvis de fornødne stoffer i området. Løsningen på dette er, at selve befrugtningen foregår inde i hunnen hvor ægget frigives. Her er der den fornødne energi og beskyttelse som gør det muligt at danne en sådan hinde. Dvs. at med amnioterne sker der et markant skift fra ydre- til indre befrugtning og der lægges æg med en hård hinde som omgiver fosteret indtil det er færdigudviklet (slanger og øgler undtaget de føder levende unger). 
Den indre befrugtning betyder imidlertid at det er nødvendigt for hannen at udvikle et organ oftest kaldt penis så sæden kan leveres så tæt på ægget som muligt. Sæden leveres ofte i kloakken hos hunnen, som herved både fungerer som tarmåbning og befrugtningsvej til ægget frigivet fra æggestokken.
2.10.4 Formering hos fugle

Fugle menes, at være efterkommere af dinosaurerne som opstod for ca. 230 millioner år siden udfra krybdyrene. Til forskel fra krybdyrene lægger fugle æg med en hårdskal af kalk og de er ensvarme i modsætning til krybdyr som er vekselvarme. Dvs. at fugle opretholder den samme temperatur inde i kroppen uanset hvor koldt det er udenfor. Det betyder, at de kan være aktive selv når det ikke er varmt men betyder omvendt også et enormt energiforbrug. Samtidig betyder det, at ægget har behov for varme omgivelser for at kunne udvikle sig tilstrækkeligt udfra den energi som gives i blommesækken. Fugle har derfor udviklet et rugemønster, som mange krybdyr mangler, hvor de ligger på æggene indtil de klækkes. Det betyder også omvendt, at det er begrænset hvor mange æg de kan lægge og samtidig ligge på. Derfor lægger fugle færre æg i forhold til f.eks. krybdyr og eftersom der er mindre afkom investeres også mere tid i deres overlevelse. Fugle har derfor en udpræget K strategi med megen yngelpleje som krybdyr generelt mangler. 
Som man kan se på Figur 16: Fugles kønsorganer har fugle ikke nogen specielle kønsorganer da de begge bruger deres kloak i selve forplantningen.

Figur 16: Fugles kønsorganer

2.10.5 Formering hos pattedyr

For 65 millioner år siden uddøde dinosaurerne hvilket åbnede en del tomme nicher for en anden dyregruppe kaldt pattedyrene (mammals). Set i forhold til deres forgængere har pattedyrene taget et skridt videre i forhold til formeringen. Hvis man ser bort fra kloakdyrene (næbdyret og myrepindsvinet) lægger pattedyr ikke æg men føder levende unger. Dette skal ikke forstås således, at der ikke eksistere noget æg men blot, at det befrugtede æg bliver inde i moderen i et der til indrettet organ kaldte livmoderen. Hos pungdyrene (kænguru, koala, pungrotte) bliver det befrugtede æg imidlertid ikke særlig lang tid inde i moderen, idet fosteret meget tidligt kravler ud i en pung uden på moderen og hægter sig fast til en dievorte. Her bliver fosteret indtil det er færdigudviklet. 
Hos langt de fleste pattedyr udvikles fosteret inde i moderens livmoder (se Figur 17: Pattedyrs kønsorganer). Disse kaldes for placentale pattedyr, fordi ægget inde i livmoderen danner en moderkage kaldt placenta på latin. Gennem moderkagen får fosteret den energi den har brug for at udvikle sig og samtidig fungerer moderkagen også som udføringsvej for affaldsstoffer fra fosteret. 

Figur 17: Pattedyrs kønsorganer

Dvs. at moderkagen har den samme funktion som ægget, med den hårdskal, amnion og blommesæk. Fordelen er imidlertid, at det er nemmere at holde fosteret varmt og gør moderen mere mobil. Pattedyr har en udpræget K strategi, hvor der fødes få unger men til gengæld fødes ungerne i mange tilfælde fuldt levedygtige. Det lille afkom betyder, at der er en stor yngelpleje, som f.eks. for menneskets vedkommende varer i mange år indtil afkommet er stor nok til at klare sig selv. 

2.10.6 Fosterudvikling

Det kan virke som om at der er et stort spring fra fiskens formering til menneskets. I virkeligheden er der mange sammenfald i den måde hvorpå fiskelarven udvikler sig og et lille menneskefoster. På Figur 18: Foster/larveudvikling fra fisk, padder, krybdyr, fugle og pattedyr, ses nogle eksempler på larve og fosterudviklinger for de forskellige dyregrupper gennemgået her. Man kan sige, at menneskets fosterudvikling er et evolutionært tilbageblik på den udvikling vi som art har, måtte gennemgå for at komme til det sted vi er i dag.

Figur 18: Foster/larveudvikling fra fisk, padder, krybdyr, fugle og pattedyr
2.11 Partenogenese
2.11.1 Jomfrufødsel
Normalt forbinder man jomfrufødsel med jomfru marias fødsel af Jesus hvor der ingen fysisk far var. Sådanne fødsler findes ikke kun i fantasien men også i virkeligheden hos visse dyrearter. Dvs. at der fødes nyt afkom selvom der ikke har foregået nogen befrugtning. Eksempler på dyr der kan foretage jomfrufødsler er f.eks. dafnier og bladlus. Når der er masser af mad om foråret kan en dafnie hun føde afkom som ikke er blevet befrugtet. Dette betyder, at en dafnie bestand kan reproducerer sig langt hurtigere fordi de ikke behøver at spilde tid på en forplantning samt at opsøge en partner. Faktisk er han dafnier i dette tilfælde blevet overflødige. Først når fødeknapheden indtræder i slutningen af året forekommer normal befrugtning som så bliver de æg der overvintre. 
Det er ikke kun små dyr som dafnier og bladlus, som kan lave dette trick men faktisk kan nogle fisk og f.eks. nogle firben også lave dette nummer. Her er alle hunner men for at jomfrufødslen kan fuldbyrdes er det nødvendigt, at en anden hun leger han og udføre et paringsritual som sætter selve fødslen i gang. Dvs. at f.eks. i firbenets tilfælde må man formode, at de har haft kønnet formering men af en eller anden grund er de gået over til jomfrufødsel. Man kan derfor sige, at når man ser jomfrufødsel hos højreudviklede dyr er dette et sidespor i evolutionen som ikke nødvendigvis fører noget godt med sig andet end indavl.

2.11.2 En ekstra kopiering
Æg er haploide celler så derfor er det oplagt at tro, at afkommet af en jomfrufødsel også er haploid. Dette er tilfældet for f.eks. hvepse og andre insekter som kan udføre jomfrufødsel. Imidlertid gælder det ikke i mange andre tilfælde. Her opstår der diploide unger, og måden hvorpå det kan lade sig gøre er, at der i meiosens førstedel er indlagt en ekstra kopiering af kromosomerne (Gould, s32). Dvs. at der af hvert kromosom ikke er 2 men derimod 4. På denne måde sker overkrydsningen imellem to ens kromosomer, hvorved det endelige resultat bliver diploide æg som er identisk med moderen. Derfor er jomfrufødsel ikke kønnet formering selvom der indgår en meiose men derimod ukønnet.
3.0 Menneskets graviditet

Det er nu blevet tid til at se nærmere på menneskets graviditet for at kunne se evolutionens påvirkning på den måde vi formere os på. Graviditet betegner perioden imellem befrugtningen til fødslen, men for at få det store overblik startes lidt før selve befrugtningen nemlig ved ægløsningen!
3.1 Ægløsning

3.1.1 Æg og sædceller

En kvinde har, som hvirveldyr, to æggestokke, som ved fødslen indeholder 2 millioner æg men som ved pubertetens indtræden er reduceret til ca. 400.000 æg. Disse æg er specielle celler som på to områder er væsentlig forskellig fra alle andre celler i kvindens krop. Først og fremmest er et æg en af de største celler i hele kroppen med 0.15 mm i diameter. Derudover indeholder ægget 23 kromosomer i stedet for de normale 46. Dvs. at ægget, som ved alle andre hvirveldyr, er en haploid celle. Æggene i kvindens æggestok er i princippet lige så gamle som kvinden selv, fordi de allerede er blevet dannet da kvinden var et 3-6 måneder gammelt foster og lå inde i sin mor. 

3.1.2 Folliklerne dannes

[image: image22.emf]Hver 28 dag stimuleres ca. 10-20 af disse æg i en af kvindens æggestokke til at udvikle en blæreagtig struktur omkring sig som kaldes for en follikel. Denne proces sættes i gang af det Follikel Stimulerende Hormon (FSH), som hypofysen i hjernen er begyndt at producere og udskille i blodkredsløbet. Produktionen af dette hormon starter på kvindens først menstruationsdag. De voksende follikler i æggestokken begynder at producere hormonet østrogen. Dette hormon har i små koncentrationer en negativ effekt på hypofysens produktion af FSH men også af et andet hormon kaldt det Luteiniserende Hormon (LH). Omvendt har østrogen sjovt nok i høje koncentrationer den modsatte effekt! 

3.1.3 Folliklen brister

Efter 10 til 12 dage er folliklernes produktion af østrogen blevet så høj, at netop denne positive effekt indtræder således at hypofysen øger sin produktion af FSH og LH. I løbet af disse dage har folliklerne vokset sig store. Imidlertid er det ikke alle follikler der har vokset lige meget. En af folliklerne er størst og er blevet den dominerende i flokken. LH har den effekt, at den dominerende follikel brister og ægget inde i den frigives fra æggestokken ud i æggelederen. De resterende follikler forsvinder imens den bristede follikel omdannes til det som kaldes for det gule legeme. På latin betyder luteus gul hvilket har givet navnet til det Luteiniserende Hormon (LH). Der er herefter blevet frigivet et æg, som er klar til forhåbentlig at møde en sædcelle, som er den mandlige part. På denne måde er det kun 400 af de oprindelige 2 millioner æg som frigives fra puberteten til kvindens menopause.

3.1.4 Tveæggede tvillinger

Nogen gange er det ikke kun den ene æggestok som producerer og frigiver et æg men dem begge. I sådanne tilfælde har man mulighed for at få tveæggede tvillinger. Denne tendens menes, at være arveligt fra kvinde til datter således at tendensen til at få tvillinger kan være arvelig. Nogen mener også, at man efter en længere periode på p-piller har en øget risiko for at få tvillinger fordi der i perioden efter frigives flere æg på en gang.

3.2 Befrugtningen

3.2.1 Det gule legeme og Progesteron

Det gule legeme begynder efter ægløsningen at producere hormonet Progesteron, som har en negativ effekt på hypofysens produktion af FSH og LH som der ikke længere er behov for. Samtidig har progesteron ligesom østrogen den effekt at livmoderens slimhinde vokser således, at den er parat til at tage imod et evt. befrugtet æg. Progesteron har også den effekt at temperaturen stiger med ca. en halv grad, hvilket kvinden kan bruge som et tegn på ægløsning og dermed også som en form for prævention. 

3.2.2 Ægget i æggelederen

Når ægget udstødes fra æggestokken indfanges det af æggelederens mange fangehår (se Figur 20: Æggets vandring). Æggelederen er et rør der går fra æggestokken til livmoderen og er ca. 0.5 cm tykt og ca 10 cm langt. Ægget kan ikke selv bevæge sig men føres af æggestokkens mange små fimrehår kaldt cilier frem imod livmoderen. Denne rejse er lang og tager hen ved 5 til 7 dage! 

Figur 20: Æggets vandring

3.2.3 Graviditet udenfor livmoderen

I nogen tilfælde kan æggestokkens fimrehår være beskadiget hvilket betyder at ægget ikke kan bevæge sig ned mod livmoderen. Grunden til dette kan være at kvinden har haft for mange infektioner i sit underliv hvilket har beskadiget fimrehårene. Hvis dette er tilfældet kan der opstå det som kaldes for en graviditet udenfor livmoderen hvor der altså dannes et foster i selve æggestokken i stedet for livmoderen.

3.2.4 Mødet imellem ægget og sædcellen

Ægget er ved ægløsningen parat til at blive befrugtet hvilket vil sige, at ægget har mulighed for at smelte sammen med en sædcelle. Denne befrugtning skal ske indenfor en tidsramme på 24-36 timer og hvis dette ikke sker, vil ægget gå til grunde! Derfor er det en relativ lille tidsfrist for selve befrugtningen. Heldigvis er dette ikke et så stort problem! Grunden til dette er, at en sædcelle i modsætning til ægget er meget mindre og kan bevæge sig vha. en hale. Med halen kan sædcellen svømme med en fart på 2 til 3 mm per minut, og da der er ca. 17 cm fra bunden af skeden til ægget i æggelederen kan en sædcelle være fremme ved ægget på 1 til 2 timer. Sædcellen bliver i skedens bund afleveret, under mandens udløsning i samlejet, sammen med ca. 400.000 andre sædceller. Herefter starter de deres lange vandring som imidlertid byder på mange farer. Først og fremmest betragtes sædcellerne af kvindens krop som fremmedlegemer hvilket betyder, at kvindens immunforsvar begynder at angribe dem. På denne måde er det blot 100 sædceller som til sidst når frem til ægget. Ægget er godt beskyttet af en ydre og indre membran som sædcellerne skal bryde igennem. 

Imidlertid er det kun en sædcelle som slipper igennem, da den ydre membran bliver uigennemtrængelig efter at den første er brudt igennem. Efter at denne ene sædcelle også bryder den indre membran afleveres 23 kromosomer fra sædcellens hoved som sammen med de 23 kromosomer inde i selve ægget danner en celle med 46 kromosomer. Denne celle kaldes som før omtalt for en zygote. Et nyt liv er herved skabt!

3.2.5 Barnets køn og forskellige sædceller

Den sædcelle som trænger ind i ægget er også, som før omtalt, den som bestemmer barnets køn (se afsnit 2.6.5 Forskellen på kønscellerne). En sædcelle indeholder enten et Y eller et X kromosom fra kønskromosom parret og da ægget kun indeholder et X kønskromosom vil barnet blive en dreng hvis sædcellen indeholder et Y og en pige hvis det indeholder et X kromosom. 

Forskningen mener, at have fundet en forskel imellem de sædceller som indeholder et Y kromosom i forhold til dem som har et X kromosom. Y sædcellerne er meget mindre end X sædcellerne hvilket gør dem lettere og dermed også svømmer hurtigere end X sædcellerne. Dvs. at Y sædcellerne kommer hurtigere frem i modsætning til X sædcellerne, som til gengæld har en madpakke med så de kan overleve i længere tid. På denne måde kan man ved at time ægløsning og samleje bestemme barnet køn da det vil blive en dreng hvis ægget er der når sædcellerne kommer frem og en pige hvis de skal vente på ægget. Og vente kan sædcellerne da de ca. kan leve i 5 dage i kvindens ægleder.

3.2.6 Den første celledeling og enæggede tvillinger

Efter 30 timer deler zygoten sig i 2 nye identiske celler, som er halvt så store som den oprindelige. Efter denne deling kan der i specielle tilfælde ske det, at de to celler går hver til sit, og derefter udvikler sig til to ens fostre som kaldes for enæggede tvillinger. Hvorfor vides ikke, men det hører til undtagelserne (se også afsnit 2.5.3 Dyr og ukønnet formering). 

3.2.7 Blastocysten

De to celler deler sig videre imens de vandrer ned igennem æggelederen til livmoderen. Efter 3 til 4 dage har den ene celle delt sig til 16 og efter 5 til 7 dage er tallet oppe på ca. 100 celler som danner en hul kugle kaldt en blastocyst. 
Blastocysten er på dette tidspunkt nået ned i livmoderen, hvor den sætter sig fast i slimhinden som undervejs er blevet gjort parat til modtagelsen af hormonerne progesteron og østrogen fremstillet af det gule legeme. Først i det øjeblik, at blastocysten har fæstnet sig i livmoderen kan man tale om en vellykket befrugtning, hvilket den gør efter at have flydt rundt i livmoderen i ca. 3 dage. Det yderste lag i blastocysten kaldes for trofoblast laget som danner selve moderkagen. Inde i blastocyst kuglen er der en lille celle klynge som går hen og danner barnet som på dette stadie kaldes for et embryo. 

3.2.8 Moderkagen og den spontane abort

Mange komplikationer kan opstå for det lille nye individ som gør, at det ender som en spontan abort. Først og fremmest kan der ske det, at der er så mange kromosomfejl i ægget og i sædcellen, at det samlede resultat bliver noget som ikke er leve dygtigt. Der kan også være problemer med, at blastocysten ikke kan hænge fast i livmodervægen. Blastocysten udskiller i denne forbindelse enzymer som nedbryder væggen i livmoderen som den bruger som næring. Hvis dette enzym ikke virker, eller hvis livmodervægen ikke indeholder tilstrækkelig næring, kan dette betyde, at blastocysten dør. Man mener her, at hen ved 1/3 af alle blastocyster ender deres dage på denne måde. I sådan et tilfælde ender den lille ny organisme, som en menstruation uden at kvinden måske overhovedet bemærker noget unormalt!  En anden livsvigtig ting er at blastocysten formår, at sætte sig fast i livmoderen og danne en moderkage. Det forholder sig nemlig således, at det gule legeme i æggestokken forsvinder efter 14 dage og holder dermed op med at udskille progesteron og østrogen. Under normale omstændigheder betyder dette ikke noget fordi moderkagen gradvist overtager denne produktion. Hvis der derimod ikke er dannet en moderkage vil faldet i disse hormoner betyder, at blodårerne i livmoderen afsnøres og den dannede slimvæg afstødes og resulterer i en menstruation. Da progesteron ikke længere hæmmer FSH vil hypofysen igen begynde at producere FSH hvorved hele processen kan gentages. Da det ca. tager 14 dage for ægget at løsnes og 14 dage for det gule legeme at forsvinde siger man, at en normal menstruations cyklus tager 28 dage. 

3.2.9 Længden af en graviditet

Der tradition for at man ofte opdeler en graviditet i uger. Det lyder umiddelbart simpelt men spørgsmålet er om man ser graviditeten som startende fra det øjeblik hvor folliklen begyndte at vokse eller det øjeblik hvor ægget bliver befrugtet. Det sidste vil måske være det mest korrekte men det er imidlertid ofte svært at anslå datoen for selve befrugtningen hvilket har medført, at der er to forskellige måder at angive graviditetens forløb på. 
Gestationsalderen går fra kvindens sidste menstruations første dag, imens konceptionsalderen går fra 2 uger efter menstruationens første dag, hvor man antager at befrugtningen har kunnet finde sted. En graviditet angivet gennem konceptionsalderen er 38 uger lang imens den i gestationsalderen er 40 uger. Af de to muligheder er det imidlertid gestationsalderen som ofte bruges, og også den som vil blive brugt i det følgende. En graviditet inddeles i traditionelt i 3 trimester, hvor den første går til uge 12, anden til uge 28 og sidste til uge 40.
3.3 Barnet som Embryo og foster

Perioden imellem befrugtning og ca. den 10 uge (gestationsalderen) kaldes barnet for et embryo og derfra foetus altså foster. Ved den 12 uge ligner embryoet et lille menneske og har udviklet de fleste af organerne og skal herfra blot vokse sig større.

3.3.1 De tre grundlæggende processer

Barnets udvikling er karakteriseret af 3 processer: 

· Multiplikation: Barnets celler deler sig og fordobler vægten mange 1000 gange indtil fødslen. Disse delinger er mitoser (se afsnit 2.3.3 Formering via mitose).

· Mobilitet: Barnet tager langsomt form fra en kugle til en aflang fiskelignende ting til et lille barn. Dette er ikke muligt med mindre cellerne er i stand til at flytte sig eller sagt på en anden måde dø. Liv er død er derfor allerede i denne tidlige tilstand tæt forbundet, for uden den ingen form udvikling.

· Differentiering: For at kunne danne forskellige organer og strukturer er det nødvendigt at der sker en specialisering hos cellerne hvilket kaldes for celledifferentiering. Denne specialisering gør det muligt, at skabe nerveceller, hårceller og hjerteceller. (se afsnit 2.4.1 Differentierede celler).
3.3.2 De 3 lag

Allerede i uge 5 indeholder embryoet 3 differentierede cellelag (se Figur 22: Bastocystens 3 cellelag) som alle bilaterale dyr indeholder (se afsnit 2.9.1 De bilaterale dyr): 
· Ektoderm: Danner barnets ydre lag som f.eks. overhud, tænder, negle, kirtler samt selve centralnervesystemet.

· Mesoderm: Danner skelettet, muskler, hjerte, underhud, blodkar, nyrer, urinveje, kønskirtler

· Endoderm: Danner næsten alle de indre organer som f.eks. lungerne, svælget, fordøjelseskanalen, bugspytkirtlen og leveren. 

Figur 22: Bastocystens 3 cellelag
3.3.3 Moderkagens funktion

Moderkagen (placenta) er ikke kun vigtig i forbindelse med produktionen af hormonerne progesteron og østrogen men fungerer som en slags bro eller ingenmandsland imellem moderen og barnet. Igennem moderkagen strømmer næring og ilt fra moderen til barnet og den anden vej sender barnet affaldsstoffer og kuldioxid. Dette skal ikke forstås således, at moderens blod blandes med barnets da der her er tale om to adskilte systemer men, at barnets og moderens blodårer i moderkagen passere så tæt forbi hinanden, at disse stoffer kan diffundere over membranerne der adskiller moderen og barnet. I graviditetens 4 måned løber der 27,5 liter blod igennem moderkagen om dagen. Dette tal er øget i slutningen af graviditeten til 330 liter per dag.  

En dårligt fungerende moderkage kan derfor få direkte konsekvenser for barnets vækst f.eks. hvis moderen ryger. I moderkagen er der også indbygget et forsvar imod virus og bakterie infektion, som moderen har. Dog skal dette forsvar ikke forstås som en uigennemtrængelig barriere men nok snarere som et kaffefilter og derfor skal den gravide generelt undgå sygdomme specielt rødehunde og lusinge syge som kan gå hen og skade barnet. 
Moderkagen beskytter også barnet imod moderens egne hormoner som f.eks. østrogen. Østrogen kan gå ind og forstyrre barnets køns udvikling, idet tilstedeværelsen af østrogen vil stimulerer udviklingen af kvindelige kønsorganer og testosteron mandlige. En forstyrrelse af dette kan skabe en hybrid dvs. at barnet bliver en slags hermafrodit. 

Moderkagens produktion af progesteron og østrogen er ikke kun vigtig for at undgå, at barnet ender som en menstruation. Østrogen sendes af moderkagen ud i moderens kredsløb og bevirker bl.a., at livmoderen og brysterne begynder at vokse. Progesteron bevirker omvendt, at livmoderen ikke begynder at trække sig kraftigt sammen. Når fødslen starter er fraværet af progesteron en af de udløsende faktorer!

Ved fødslen vejer moderkagen ca. 1/5 af barnets vægt og fødes kort tid efter barnet. Hvis man holder moderkagen op så navlestrengen vender ned af ses en trælignende struktur som kaldes for livets træ, da ikke to moderkager er ens. Navlestrengen består af 3 snoede blodårer der er omgivet af en sej gele. Snoningen og gelen gør at det er svært at afklemme blodårerne også selvom barnet bliver viklet ind i den. Den ene af blodårerne er en vene som fører blodet fra moderkagen til barnet i iltet tilstand imens de andre to er arterier der fører blodet fra barnet til moderen med affaldsstoffer.

3.3.4 Graviditetstolerance paradokset

Menneskets immunforsvar har til opgave at tilintetgøre alle fremmede celler inde i kroppen som ikke har samme antigen på celleoverfladen som kroppens egne celler. Dette kan være bakterier og træsplinter osv. Det store spørgsmål i denne forbindelse er imidlertid, hvorfor moderens immunforsvar ikke øjeblikkelig angriber og afstøder barnet som jo er noget fremmet inde i kvinden? Man har i mange år ment at barnet anatomisk set var en separat del af kvinden og derfor af kvindens krop blev betragtet som værende udenfor. Forskning har imidlertid vist, at der ikke kun foregår en udveksling af næring og affaldsstoffer i moderkagen men også celler. Således har man påvist tilstedeværelsen af celler fra barnet i moderens blod og omvendt. Det har ligeledes vist sig, at der i moderkagen er proteiner som hæmmer moderens immunforsvar, og som bevirker at barnet ikke blive afstødt. Dette er selvfølgelig en mere kompliceret proces end som så. 

3.3.5 Hjertets udvikling

Allerede i uge 6 i barnets udvikling sættes hjertet i gang med at pumpe blod rundt i kroppen. Imidlertid er blodets kredsløb i fosteret væsentligt forskelligt fra det barn som er født. Kredsløbet i et normalt menneske går fra hjertet ud i lungerne, iltet tilbage til hjertet og derfra ud i resten af kroppen. Fosteret får imidlertid ikke sin ilt fra lungerne men fra moderkagen, hvilket betyder at det ville være nyttesløst hvis blodet skulle passere lungerne. I fosterets hjerte er det derfor kun ca. 10 % af blodet som sendes igennem lungerne og resten ledes uden om. Denne omledning sker ved, at der i selve hjertet er et hul imellem venstre og højre forkammer kaldt foramen ovale. Herudover er der en ekstra arterier der hedder ductus arteriosus som fører blodet uden om lungerne. 

Ved fødslen er det nødvendigt, at lunger træder i funktion og denne omledning fjernes. Måden dette gøres på er at blodtrykket stiger kraftigt i barnet efter fødslen hvilket får en klap til at falde ned for foramen ovale. Omvendt afsnøres ductus arteriosus således at blodet ledes direkte til lungerne.

3.4 Udviklingen skematisk opstillet

	Uge
	Udvikling
	Længde
	Vægt

	3
	Ægget befrugtes
	
	

	4
	Blastocysten ankommer til livmoderen og begynder at bore sig ned i livmoderslimhinden
	100 celler
	

	5 
	De 3 lag, ektoderm, mesoderm og endoderm dannes. Begyndende ryghvirvel kan anes 
	
	

	6
	Det lagdelte embryo begynder en foldning som går på langs og på tværs. Begyndende fordøjelsessystem. Et simpelt hjerte begynder at slå.
	4 mm
	

	7
	Embryoet ligner et C der hænger fast i moderkagen med en navlesnor. Arme og ben ligner små luffer, og forstadiet til hjernen ses som en hjerneblære. Rygsøjlen ses som to parallelle perlekæder.
	10 mm
	

	8
	Hænder og fødder anes og ansigtet træder frem med markering af ører, mund, næsebor, og anlæg til mælketænder
	16 mm
	

	9
	Forbening af knogler, tydelige arme med hænder, hjertet er færdigudviklet med firehjertekamre
	23 mm
	

	10
	Fingre og tæer kan bevæges og de første bevægelser kan ses med ultralyd.  Ansigtets konturer ses tydeligt, dog er øjenlågene sammenvoksede
	32 mm


	15 g

	11
	Endetarm og urinåbning dannes.
	43 mm
	

	12
	Moderkage, fostervand og barn fylder nu hele livmoderen ud. Alle organer er dannet og barnet skal nu blot vokse sig større!
	55 mm
	40 g

	13
	Ganen dannes udfra 3 lapper
	7 cm
	70 g

	14
	Nyrer, urinveje og urinblærer udviklet og fosteret kan drikke og tisse i fostervandet.
	8,5 cm
	100 g

	15
	Ørerne vandre på plads og fosteret kan ses suttende på tommelfinger
	14 cm
	150 g

	16
	Mange små hår udvikles og dækker hele barnet hvilket kaldes Lanugobehåring. Disse forsvinder igen inden fødslen
	16 cm
	200 g

	17
	Et fedtlagt dannes som kaldes det brune fedtlag. Laget er varme producerende fordi det bl.a. består af mitochondrier.
	17 cm
	260 g

	18
	Negle og tarm er færdigdannet.
	18 cm
	320 g

	19
	Nervesystem er veludviklet og barnet kan reagere på ydre stimuli. Et hvidt lag fedt kaldt vernix caecosa dækker barnet alle steder!
	19 cm
	380 g

	20
	Mulighed for at barnet kan høre.
	20 cm
	450 g

	21
	
	22 cm
	520 g

	22
	Isolerende fedtlag under huden tager form. Efter 22 uge registreres alle fødte fostre som en fødsel. Hvis før er der tale om en abort hvis der ikke har været livtegn
	25 cm
	600 g

	23
	Rapid Eue Movements REM kan ses på fostrets øjne. Dvs. at fosteret drømmer.
	28 cm
	650 g

	24
	Fostret bliver mere polstret
	30 cm
	750 g

	25
	I lungerne begyndes produktionen af stoffet surfactant som modner lungerne så de ikke klapper sammen ved fødslen. 
	31 cm
	800 g

	26
	Fosteret kan se lys og mørke og har gribereflekser i hænderne.
	32 cm
	900 g

	27
	Smagsløg udviklet
	33 cm
	1000 g

	28
	
	35 cm
	1100 g

	29
	
	36 cm
	1300 g

	30
	Man kan opleve at barnet hikker
	37 cm
	1400 g

	31
	Testiklerne hos en dreng begynder at bevæge sig ned i pungen.
	38 cm
	1500 g

	32
	Barnets tarm er fyldt med meconium, den første afføring som er grønsort
	40 cm
	1600 g

	33
	
	42 cm
	2000 g

	34
	
	43 cm
	2200 g

	35
	
	44 cm
	2400 g

	36
	
	45 cm
	2600 g

	37
	
	47 cm
	2800 g

	38
	
	48 cm
	3000 g

	39
	Barnets hoved har sat sig fast i bækkenet og er klar til fødslen. 96 % ligger med hovedet nedad, 4 % med numsen.
	49 cm
	3300 g

	40
	
	50 cm
	3600 g

	41
	
	52 cm
	3800 g


3.5 Fødslen

Hvorfor fødslen starter viden endnu ikke helt med sikkerhed men en fødsel varer ca. fra 8 til 24 timer. De fleste har nok på tv set, at barnet er tæt på at komme ud når vandet går, dvs. når fosterhinden brister, men det er ikke nødvendigvis et sikkert tegn! Hvad man dog ved er at et fald i progesteron produktionen sætter livmoderen i gang med periodiske sammentrækninger som kaldes for veer. Denne sammentrækning gør, at barnet presses ned ad men samtidig også at livmodermunden trækkes opad således, at livmoderen åbner sig nedad til. Denne fase kaldes for udvidelsesfasen og er forudsætningen for, at barnet kan komme ud af livmoderen. I slutningen af udvidelsesfasen er der en såkaldt overgangsfase som kan være yderst ubehagelig fordi barnet nu er kommet så langt ned, at den presser på endetarmen hvilket giver stor lyst til at presse. Imidlertid må moderen ikke dette endnu! 
Når livmoderen har udvidet sig 10 cm siges livmoderen at være udslettet og uddrivelsesfasen begynder. I denne fase skal moderen være aktiv og presse barnet ud gennem skeden, hvilket tager hen ved 20 til 60 minutter. Barnets hoved er meget større end resten af kroppen hvilket derfor også er det sværeste at få ud, hvor resten af kroppen hurtigt kommer bagefter. Barnets hoved er ikke vokset sammen endnu hvilket gør hovedet yderst fleksibelt så det er muligt for barnet at komme ud. 

Under hele denne proces har barnet ikke trukket vejret men har trukket vejret igennem moderkagen. Det er derfor vigtigt, at navlestrengen ikke klemmes af således, at barnet under fødslen ikke får tilstrækkeligt ilt. Hvis dette sker, kan det give varig hjerneskade. Idet barnet presses ud igennem skeden opstår et undertryk i lungerne som gør, at barnet efterfølgende automatisk tager sin første indånding og herefter overgår til at være selvforsynende med ilt. Dette hører ofte som et skrig men behøver ikke at være det! Kort efter kan navlesnoren klippes og barnet ligges hos moderen til amning. 

Den sidste fase i selve fødslen er efterbyrdsperioden, hvor moderkagen fødes efter ca 15 til 45 minutter. I hen ved 96 % af tilfældene ligger barnet rigtigt forstået på den måde, at barnet ligger med hoved nedad og med nakken først og ansigtet vendt mod moderens ryg (issestilling). Andre stillinger komplicerer fødslen og kan betyde, at barnet klemmes bl.a. med hensyn til nervesystemet hvilket man mener, kan være skyld i f.eks. kolik.

Figur � SEQ Figur \* ARABIC �1�: Prokaryot cellestruktur

Figur � SEQ Figur \* ARABIC �3�: Eukaryot cellestruktur

Figur � SEQ Figur \* ARABIC �19�: Menustrations hormoncyklus

Figur � SEQ Figur \* ARABIC �21�: Bastocyst

Figur � SEQ Figur \* ARABIC �23�: Fosterets blodkredsløb

Figur � SEQ Figur \* ARABIC �25�: Fosteret i livmoderen

Figur � SEQ Figur \* ARABIC �24�: Fødestilling

